Chrysler Building

Chrysler Building on Yhdysvalloissa, New Yorkin Manhattanilla sijaitseva 319 metriä korkea, päärakenteeltaan teräksestä valmistettu art deco -tyylinen pilvenpiirtäjä. Se rakennettiin vuosina 1928–1930. Valmistuessaan siitä tuli maailman korkein pilvenpiirtäjä, kunnes menetti asemansa seuraavana vuonna valmistuneelle Empire State Buildingille. Chrysler Building on vuonna 2025 New Yorkin yhdenneksitoista korkein rakennus.

Chrysler Buildingin rakennuttamisen takana oli kiinteistökehittäjä ja promoottori William H. Reynolds. Arkkitehti William Van Alen alkoi suunnitella tontille toimistorakennusta, jonka sopimus siirtyi myöhemmin ajoneuvovalmistaja Chrysler Corporationin johtaja Walter Chryslerille. Hänen toiveestaan rakennus koristeltiin autoteemaiseksi, ja siinä onkin käytetty pölykapseleiden, lokasuojien ja konepeltien muotoja.

Chrysler Building on pääosin toimistokäytössä, ja rakennuksessa oli vuosina 1930–1945 avoin näköalatasanne. Rakennus sai valmistuessaan ristiriitaisen vastaanoton, mutta sitä alettiin arvostaa, kun art decon maine kohosi 1960-luvulla.

 Yleiskuva 

Chrysler Building sijaitsee Yhdysvalloissa, New Yorkin kaupunkiin kuuluvalla Manhattanin saarella. Se on rakennettu 42nd Streetin varrelle Grand Central Terminalin rautatieasemasta itään. Rakennus sijaitsee liikenteen risteyskohdassa, minkä myötä sen käyttömahdollisuudet ovat laajat.

Chrysler Building on antenni mukaan luettuna 319 metriä korkea. Rakennuksessa on 77 kerrosta, joista ylin sijaitsee 252 metrin korkeudessa. Tornin päärakenne on terästä, jota on käytetty yli 20 000 tonnia. Lisäksi rakenteissa on vajaat 400 000 niittiä ja lähes neljä miljoonaa tiiltä. Rakennuksessa on myös 10 000 lamppua ja lähes 4 000 ikkunaa. Rakennuksen lattiapinta-ala on 111 500 neliömetriä.

Rakennuksen pohjakerroksessa on vähittäiskauppoja, ja seuraavat 65 kerrosta kattavat toimistotilaa yli 15 000 hengelle. Rakennus on saanut energiaystävällisyydestään kultaisen LEED-sertifikaatin.

 Arkkitehtuuri 

pienois|pysty|vasen|Rakennus kuvattuna katutasolta. Julkisivussa on nähtävissä selkeä porrastus, joka johtuu kaavoituslaista.
Chrysler Building on yksi New Yorkissa suosiota saaneen art deco -tyylisuunnan merkittävimmistä töistä. Art deco on koristeellinen tyylisuunta, jonka ominaispiirteitä ovat terävät ja kulmikkaat tai siksak-kuvioiset pinnat. Rakennuksessa käytettiin uudenlaista Saksasta tuotua, ruostumatonta Nirosta-terästä. Chrysler Buildingin koristeellisuus näkyy myös sisäpuolella, ja sisäänkäynteihin on saatu näyttävyyttä kiiltävästä mustasta graniitista. Aulassa taas on käytetty punaista marmoria ja keltaista travertiinikiveä. Aulan katossa on taiteilija Edward Trumbullin teos Transport and Human Endeavor, joka on kunnianosoitus ihmisen kekseliäisyydelle ja teknologian käytölle rakennuksen mahdollistamiseksi.

pienois|vasen|Aula
Rakennuksen tilaaja ja ajoneuvovalmistaja Chrysler Corporationin johtaja Walter Chrysler toivoi rakennuksesta itselleen ”edistyksellisen imagon ja henkilökohtaisen symbolin”. Hän halusi käyttää rakennuksessa autoteollisuuteen viittaavia muotoja, kuten pölykapseleita, lokasuojia ja konepeltejä. Chryslerin tavoitteena olikin rakennuksen avulla tuoda ilmi yrityksensä autojen loistoa. Art decolle on tyypillistä, että rakennuksen muodot kertovat, kenelle se on valmistettu.

Chrysler Buildingin julkisivu kapenee ylöspäin porrastuksin New Yorkin vuoden 1916 kaavoituslain seurauksena.NYC.gov s. 3. Laki säädettiin, jotta rakennukset eivät olisi auringonvalon tiellä. Chrysler Building on rakennettu omalle tontilleen erikseen muista rakennuksista, minkä myötä se näkyy neljältä puolelta. Rakennus on koko korkeudeltaan visuaalisesti merkittävä, vaikka useimmat aiemmat pilvenpiirtäjät olivat panostaneet erityisesti rakennuksen ala- ja yläosaan mutta jättäneet keskiosan yksinkertaiseksi.

 Historia 

 Suunnittelu ja rakentaminen 

Chrysler Buildingin rakennuttamisen takana oli kiinteistökehittäjä ja promoottori William H. Reynolds. Hän oli hankkinut vuonna 1921 pitkäaikaisen vuokrasopimuksen nykyisen Chrysler Buildingin tontista. Kuusi vuotta myöhemmin arkkitehti William Van Alen alkoi suunnitella tontille toimistorakennusta, josta oli tarkoitus tulla 67-kerroksinen. Lokakuussa 1928 Walter Chrysler sai nimiinsä tontin vuokraoikeudet ja toimistorakennuksen hankkeen sopimuksen.NYC.gov s. 1. Rakennustyöt aloitettiin 15. lokakuuta, ja rakentaminen eteni nopeasti. Kahdenkymmenen metrin syvyyteen ulottuvat perustukset valmistuivat seuraavan vuoden alussa ja teräsrunko myöhemmin syyskuussa.NYC.gov s. 2.

pienois|vasen|Chrysler Buildingin rakentajia 1920-luvun lopulla.
Chrysler Buildingin rakentamiseen osallistui noin 3 000 työläistä. Heillä ei ollut turvavaljaita, mutta rakennustöiden aikana ei silti tapahtunut yhtään kuolemaan johtanutta onnettomuutta, mikä oli aikakauden työmaille poikkeuksellista. Esimerkiksi Empire State Buildingin rakennustöissä kuoli kuusi työntekijää ja yksi sivullinen.

Reynoldsin suunnitelmia muutettiin, ja Chryslerin tavoitteena oli saada rakennuksesta korkeampi kuin 300-metrinen Eiffel-torni. Arkkitehti Van Alenilla oli henkilökohtaisia tavoitteita uusien suunnitelmien toteuttamiseksi, sillä arkkitehti H. Craig Severance suunnitteli samaan aikaan maailman korkeimmaksi pilvenpiirtäjäksi tarkoitettua Bank of Manhattania. Van Alen suunnitteli Chrysler Buildingin katolle 56 metriä korkean tornin, joka tuotiin rakennukseen viidessä osassa ja koottiin salaa valmiiksi 65. kerroksessa. Se nostettiin marraskuussa 1929 paikoilleen 90 minuutissa rakennuksen keskellä olevan palotornin läpi. Torni nosti rakennuksen korkeuden 319 metriin, ja siitä tuli maailman korkein rakennus.

 Valmistuminen, talousongelmat ja vaihtuvat omistajat 

pienois|Chrysler Building kuvattuna Empire State Buildingista.
Rakennus vastaanotti huhtikuussa 1930 ensimmäiset vuokralaisensa, vaikka rakennustyöt olivat kesken. Viralliset avajaiset pidettiin 27. toukokuuta, ja rakennus katsottiin valmiiksi elokuussa. Avajaisten aikoihin toimistotiloista oli vuokrattuna noin 70 prosenttia, mikä oli korkeampi verrattuna useimpien muiden aikakauden toimistorakennusten avajaislukuun. Chrysler Building oli maailman korkein pilvenpiirtäjä vuoteen 1931 asti, jolloin Empire State Building valmistui. Rakennuksen 71. kerroksessa oli vuosina 1930–1945 näköalatasanne.

Chrysler Buildingin käyttöaste oli vahva suuren laman läpi – jolloin Empire State Buildingia kutsuttiin ”tyhjäksi State Buildingiksi”. Chrysler Buildingin omistanut Chrysler kuoli vuonna 1940, ja seuraavat omistajat päästivät rakennuksen heikohkoon kuntoon. Vuokralaiset irtisanoivat sopimuksiaan, ja 1970-luvulla rakennus oli merkittävissä talousvaikeuksissa. Rakennus lisättiin vuonna 1976 Yhdysvaltain historiallisten paikkojen rekisteriin. Kaksi vuotta myöhemmin se taas nimettiin New Yorkin maamerkiksi. Seuraavalla vuosikymmenellä rakennus veti ongelmista huolimatta edelleen työntekijöitä, kunnes 1990-luvun lopulla Tishman Speyer osti rakennuksen ja entisöi sen art deco -piirteitä. Kunnostustöihin käytettiin yhteensä sata miljoonaa dollaria. Rakennuksen vuokrausaste nousi 95 prosenttiin.

Tishman alkoi vähentää osuuttaan rakennuksesta, ja vuonna 2008 Abu Dhabi Investment Council osti 90 prosenttia sen oikeuksista 800 miljoonalla dollarilla. Kyseessä on Abu Dhabin hallituksen sijoitusrahasto, ja se hankki osuutensa lähes täysin rahoitus- ja vakuutusyhtiö Prudentialilta. Jäljelle jäänyt osuus säilyi Tishmanilla. Vuonna 2019 rakennuksen ostivat 150 miljoonalla dollarilla itävaltalainen kiinteistöyhtiö Signa ja New Yorkissa toimiva kiinteistöyhtiö RFR Realty. Toukokuussa 2020 uutisoitiin rakennuksen 61. kerrokseen avattavasta näköalasatanteesta, mutta avaamisen ajankohtaa ei kerrottu.

 Asema ja vaikutus 

pienois|Chrysler Building verrattuna toisiin New Yorkiin rakennettuihin pilvenpiirtäjiin: One World Trade Center, Empire State Building ja New York Times Building.
Chrysler Building sai valmistuessaan ristiriitaisen vastaanoton. Arvostettu kriitikko Lewis Mumford sanoi vuonna 1931: ”Julkisivun koristeellinen käsittely on sarja levottomia virheitä”. Lisäksi arkkitehtuuriset ihanteet muuttuivat ja alettiin arvostaa enemmän yksinkertaisia betonimuotoja. Art decon maine palautui 1960-luvulla, ja Chrysler Buildingia alettiin arvostaa.

Chrysler Building on vuonna 2025 New Yorkin yhdenneksitoista korkein rakennus. Vuonna 2005 The New York Timesin toimittaja Michael J. Lewis piti rakennusta New Yorkin skylinen arkkitehtuurin tärkeimpänä tunnuksena. Smithsonian-instituutin julkaiseman Smithsonian-lehden mukaan Chrysler Building on Yhdysvaltain viehättävin pilvenpiirtäjä.

Chrysler Building esiintyy näkyvästi Sinkkuelämää-televisiosarjan avausjaksossa. Siitä tuli myös suosittu valokuvien taustarakennuksena.

 Kuvia 

 Lähteet 


 Viitteet 

 Aiheesta muualla 

 Kotisivut 

Luokka:Manhattanin pilvenpiirtäjät
Luokka:Manhattanin toimistorakennukset
Luokka:Midtown (Manhattan)
Luokka:National Register of Historic Places -kohteet Manhattanilla
Luokka:Seulonnan keskeiset artikkelit
Luokka:72.2 Rakennukset, rakennustyypit